 NA CHARLES WASONGA KIONGOZI wa Azimio, Bw Raila Odinga amekana ripoti za vyombo vya habari kwamba amemtawaza kiongozi wa Wiper Kalonzo Musyoka kuwa mgombeaji wa urais wa muungano huo katika uchaguzi mkuu ujao, 2027. Kwenye taarifa iliyotumwa kwa vyombo vya habari Jumatatu, Oktoba 16, 2023 na msemaji wake Dennis Onyango, Bw Odinga alifafanua hatua yake ya kumminia sifa Bw Musyoka mnamo Jumapili Oktoba 15, akisema haimaanishi kuwa amemwidhinisha kwa wadhifa huo au yeye (Raila) amestaafu siasa. “Mgombeaji urais wa Azimio atatajwa mwaka mmoja au miezi michache kuelekea uchaguzi mkuu wa 2027,” taarifa hiyo ikasema. Hata hivyo, ikaongeza, Bw Odinga anaamini kuwa Bw Musyoka anazo sifa ambazo zitamwezesha kumshinda Rais William Ruto katika uchaguzi mkuu wa “huru na haki”. “Vile vile, Bw Odinga anawahakikishia wafuasi wa Azimio na taifa kwa ujumla kwamba atasalia mkakamavu katika siasa za chama na zile za kitaifa hadi mwaka wa 2027. Na hatua ya kumsifu Kalonzo hakumaanishi kuwa ameandoka kwenye ulingo wa siasa,” taarifa hiyo ikaongeza. Bw Odinga ametoa ufafanuzi huo siku moja baada ya kummiminia sifa Bw Musyoka akimtaja kama “kiongozi mwaminifu, mkakamavu, mwadilifu, Mkristo na wa kutegemewa na ambaye ametuunga mkono mara mbili na hata mwaka jana – 2022 ambapo hakuteuliwa mgombea mwenza wangu.” “Nasema hapa leo kwamba tutasimama na Kalonzo kidete hadi 2027,” akasema wakati wa hafla ya kusherehekea miaka 80 tangu kuzaliwa kwa kakake mkubwa Oburu Oginga katika eneo la Bondo, Kaunti ya Siaya. Bw Musyoka, ambaye aliandamana na ujumbe mkubwa wa viongozi wa kisiasa wakiwemo magavana kutoka Ukambani, ndiye alikuwa mgeni mheshimiwa katika hafla hiyo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  